Document ID: 32010R1041

РЕГЛАМЕНТ (ЕС) № 1041/2010 НА КОМИСИЯТА
от 16 ноември 2010 година
за изменение на Регламент (ЕС) № 479/2010 относно определяне на правила за прилагане на Регламент (ЕО) № 1234/2007 на Съвета по отношение на изпращаните от държавите-членки нотификации до Комисията в сектора на млякото и млечните продукти
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 192, параграф 2 във връзка с член 4 от него,
като има предвид, че:
(1)
По силата на член 2, параграф 2 от Регламент (ЕС) № 479/2010 на Комисията (2) всеки месец държавите-членки нотифицират Комисията за цените на обезмасленото мляко на прах, използвано за храна за животни. Тази информация представлява съществен елемент от управлението на вътрешния пазар и поради това е целесъобразно отсега нататък нотификацията да бъде извършвана всяка седмица.
(2)
Член 6, параграф 1, буква б) от Регламент (ЕС) № 479/2010 има за цел да освободи държавите-членки от задължението за нотификация на заявления за издаване на лицензии за износ в дните, когато не е било определено никакво възстановяване или е било определено възстановяване с нулева ставка за продуктите, посочени в приложение I, част 9 от Регламент (ЕИО) № 3846/87 на Комисията (3). Изглежда, че начинът, по който е формулирана горепосочената разпоредба, може да доведе до неправилно тълкуване. Следователно е целесъобразно да бъде предвидена по-ясна формулировка.
(3)
Поради това Регламент (ЕС) № 479/2010 следва да бъде съответно изменен.
(4)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕС) № 479/2010 се изменя, както следва:
1.
В член 6, параграф 1 буква б) се заменя със следния текст:
„б)
в случаите, когато това е приложимо - че през въпросния ден не са били подавани никакви заявления, освен когато нито един от продуктите, посочени в приложение I, част 9 от Регламент (ЕИО) № 3846/87 на Комисията (4), не е бил обект на възстановяване, или когато се прилага само възстановяване с нулева ставка;
2.
Приложения I.A и I.Б се заменят с текста в приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 ноември 2010 година.

Labels: 17
19
6
12
18
15